লাঞ্ছনা আর অপমান নিয়ে কোচের পদ থেকে সরে দাঁড়াতে হয়েছে অনিল কুম্বলেকে। সূত্রের খবর বোর্ডের কাছ থেকে তাঁর উপর কোহলির অনাস্থার বিষয়টি জানতে পারেন ভারতীয় দলের ক্রিকেট কোচ। পাশাপাশি, তাঁর মেয়াদ শেষ হওয়ার আগেই বোর্ডের তরফে কোচের জন্য বিজ্ঞাপন দেওয়ার বিষয়টিও ভালভাবে নেননি তিনি। সর্বভারতীয় মিডিয়া সূত্রের খবর, কোচকে গালিগালাজও নাকি করেছিলেন কোহলি। এমন অবস্থায় সম্মানের সঙ্গেই ভারতীয় কোচের পদ থেকে সরে দাঁড়ানো শ্রেয় বলে মনে করেছেন কিংবদন্তি লেগস্পিনার।
যদিও ওয়েস্ট ইন্ডিজ সফর পর্যন্ত কোচ কুম্বলের চুক্তির মেয়াদ বাড়িয়ে দেওয়া হয়েছিল, তবুও সসম্মানে প্রত্যাখ্যান করেছেন কুম্বলে। এরকম পরিস্থিতিতে জানা গিয়েছে, সহবাগই কুম্বলের জায়গায় আসতে পারেন। এর আগে বোর্ড যখন কোচের জন্য বিজ্ঞাপন দিয়ে আবেদন করেছিল। সেইসময়েই বোর্ডের তরফে সহবাগকে আবেদন করতে বলা হয়েছিল।
সহবাগ সেইসময় মাত্র দু’লাইনের সিভি পাঠিয়েছিলেন বলে জানা গিয়েছিল। যদিও সহবাগ সেই কথা স্বীকার করেননি। বোর্ডের তরফ থেকে কোচ নিয়োগের দায়িত্বপ্রাপ্ত কমিটিকে (সচিন, সৌরভ এবং লক্ষ্মণ-এর অ্যাডভাইসরি কমিটি) জানানো হয়েছে, দ্রুত পরবর্তী কোচ নির্বাচনের বিষয়টি চূড়ান্ত করার জন্য। সহবাগের সবথেকে বড়ো প্লাস পয়েন্ট হল, ড্রেসিংরুমের ফুরফুরে মেজাজ বজায় রাখা। আইপিএল-এ কিংস ইলেভেন পঞ্জাব-এর মেন্টরের দায়িত্বও পালন করেছেন তিনি।

কুম্বলের ছেড়ে যাওয়া সিংহাসনে কী সহবাগ? ছবি : এএফপি
তবে তাঁর সবথেকে বড় নেতিবাচক বিষয়টি হল, দলের শৃঙ্খলা বজায় রাখতে সহবাগ প্রয়োজনে কঠোর হতে পারবেন কিনা, তা নিয়ে সন্দিহান অনেকেই। পাশাপাশি সোশ্যাল মিডিয়ায় সবসময় যে কোনও ইস্যুতে আগ বাড়িয়ে কমেন্ট করার প্রবণতাও কোচ বাছাইয়ের ক্ষেত্রে বড় বাধা হয়ে দাঁড়াতে পারে।
সহবাগ ছাড়াও ভারতীয় দলের কোচ হওয়ার দৌড়ে রয়েছেন টম মুডি, রিচার্ড পাইবাসের নাম। উপমহাদেশের ক্রিকেট সংস্কৃতি সম্পর্কে মুডি ও পাইবাস— দু’জনেই বেশ ওয়াকিবহাল। পাইবাস যেমন বাংলাদেশে কোচিং করিয়েছেন তেমন শ্রীলঙ্কার জাতীয় দলে দীর্ঘসময় কোচ ছিলেন মুডি। আইপিএল-এ সানরাইজার্স হায়দরাবাদ দলে মুডির ভূমিকা প্রশংসনীয়। তবে অস্ট্রেলীয় ও ইংরেজ এই দুই কোচের ক্ষেত্রে বড় বাধা হয়ে দাঁড়াতে পারে ভারতের কোচ বাছাইয়ের ক্ষেত্রে সাম্প্রতিক ট্রেন্ড। জন রাইট, গ্রেগ চ্যাপেল, গ্যারি কার্স্টেন এবং ডানকান ফ্লেচারের মতো বিদেশি কোচের পর দেশি কোচেরাই ভারতীয় জাতীয় দলকে কোচিং করাচ্ছেন। বিরাট, ধোনিরাও দেশি কোচের পক্ষে সওয়াল করেছেন।
 

ভারতের পরবর্তী কোচ কী মুডি অথবা পাইবাস? বাড়ছে জল্পনা। ছবি : এএফপি
সেক্ষেত্রে সহবাগ কোনও কারণে কোচ হতে ইচ্ছুক না হলে লালচাঁদ রাজপুত ও ডোড্ডা গণেশের নাম বিকল্প হিসেবে উঠে আসছে। অনুর্ধ্ব-১৯ ও জাতীয়-এ দলকে সাফল্যের সঙ্গে কোচিং করিয়েছেন রাজপুত। তাছাড়া রাজপুত কিংবা গণেশ কোচ হলে বোর্ডের অনেকেই মনে করছেন অধিনায়কের সঙ্গে ব্যক্তিত্বের সংঘাত ঘটবে না। যা কোহলি-কুম্বলের ক্ষেত্রে ঘটেছিল।